DA Den Europæiske Unions Tidende CE 84/794

(2004/C 84 E/0891)

SKRIFTLIG FORESPØRGSEL E-0462/04

af José Ribeiro e Castro (UEN) til Kommissionen

(23. februar 2004)

Om: Guinea-Bissau — bistand fra Kommissionen

I sit svar på min forespørgsel E-3129/03 (1) meddelte Kommissionen, at den var ved at undersøge mulighederne for at påvirke udviklingen i Guinea-Bissau i en positiv retning.

Det oplyses i medierne, at FN's Udviklingsprogram (UNDP) for nylig har oprettet en nødfond med henblik på at bistå Guinea-Bissau med at retablere den sociale sektor, som er ramt af den næsten permanente krise, landet har befundet sig i siden 1998.

En del af de 18 mio. USD, der er til rådighed, vil blive anvendt til at lønne de ansatte i social- og undervisningssektoren, som ikke har fungeret på grund af manglende midler.

Nederlandene og Portugal er blandt de lande, som allerede har bidraget til UNDP-fonden, så livet i Guinea til en vis grad kan blive normaliseret og for at man ikke skal undlade at gennemføre parlamentsvalget i marts 2004, der første i over fire år.

Rådet udtalte sig forleden generelt positivt og optimistisk om situationen i landet.

Hvilke konklusioner er Kommissionen nået frem til med hensyn til den mest hensigtsmæssige måde til at påvirke udviklingen i en positiv retning?

Hvilke konkrete foranstaltninger har Kommissionen truffet eller har den til hensigt at træffe?

Idet registreringen af vælgerne er afsluttet, yder Kommissionen så menneskelig og materiel bistand til gennemførelsen af parlamentsvalget, så dette kan finde sted på den fastsatte dato den 28. marts og danne baggrund for demokratiske løsninger, og landet kan komme ud af den langvarige krise, den befinder sig i? På hvilken måde vil Kommissionen gennemføre dette?

Svar afgivet på Kommissionens vegne af Poul Nielson

(19. april 2004)

Kommissionen ønsker først og fremmest at understrege, at den naturligvis er enig i vurderingen af situationen i Rådes konklusioner, som det ærede medlem henviser til.

Konklusionerne af konsultationerne vedrører gennemførelsen af de forpligtelser, de guineanske myndigheder har påtaget sig, dvs.

— overgangsprogram og afholdelse af parlamentsvalg (28. marts 2004)

— vedtagelse af foranstaltninger til sanering af de offentlige finanser

— bekræftelse af processen for genskabelse af retsvæsenets uafhængighed og genetablering af den civile kontrol med de væbnede styrker.

EU vil i tre måneder nøje følge udviklingen i situationen på grundlag af månedlige rapporter.

Kommissionen sikrer opfølgningen og gennemgår grundigt, bl.a. på stedet, de forpligtelser, myndighederne har påtaget sig, og som har været genstand for konsultationer, især forpligtelserne nævnt ovenfor. Det er først efter den aftalte opfølgningsperiode, at der kan træffes beslutninger.

Kommissionen vil gerne understrege, at samarbejdet fortsætter normalt under disse konsultationer.

Med hensyn til EF-støtte til parlamentsvalget har Kommissionen i juli 2003 i forbindelse med 9. Europæiske Udviklingsfond gennemført en finansieringsaftale på 1,2 mio. EUR til støtte for valgafholdelsen. Finansieringen tager sigte på udstyr, hjælpematerialer, støtte til logistikadministration, bevidstgørelse, uddannelse og faglig bistand. Projektet er i gang og forløber i overensstemmelse med finansieringsaftalen.

(1) Se side 731.